През 1830 г. в Париж избухва Юлската революция. Династията на Бурбоните (Шарл X) е отстранена окончателно от престола и той е даден на Луи-Филип, представител на втория клон на династията - Орлеанския. Новият владетел се заема енергично с управлението, показвайки много по-либерални виждания. Повлиян от популярния историк и министър Франсоа Гизо, той решава да уреди във Версайския дворец музей, чиято ключова част да бъде голяма картинна галерия, посветена на „цялата слава на Франция“ ("toutes les gloires de la France"). За целта Луи-Филип поръчва или закупува 33 картини на обща стойност 23 млн. франка, както и над сто скулптурни бюста на известни генерали и маршали, загинали в битки. За да се осигури пространство, са разрушени част от "апартаментите на кралицата", а архитектът Леонар Фонтен се заема с вътрешното оформление. Работата трае четири години (1833 - 1837). Открита е официално на 10 юни 1837 г.